## El Consell aprova el conveni entre l’IVAM i la Universitat de València per a la realització de pràctiques acadèmiques externes

*** La duració d’este conveni és de quatre anys prorrogables per un altre període igual**

El Consell ha aprovat el conveni singular de cooperació entre l’Institut Valencià d’Art Modern (IVAM) i la Universitat de València (UV) perquè l’alumnat d’esta institució universitària faça pràctiques acadèmiques externes com a complement als seus estudis.

Mitjançant este conveni, estudiants de la UV de diferents àmbits i disciplines podran accedir a pràctiques curriculars o extracurriculars en l’IVAM amb la finalitat de completar la seua formació acadèmica mitjançant un aprenentatge pràctic que puga contribuir a la seua preparació professional i inserció en el món laboral.

Per cada pràctica se subscriurà un acord de pràctiques, en el qual s’arreplegaran, entre altres, les dades referents a l’alumnat i la seua titulació, lloc, duració i període de realització de la pràctica. Així mateix, també es faran constar en eixe acord de pràctiques les dades identificatives de les persones tutores, el departament en el qual es duran a terme i el projecte formatiu.

La duració d’este acord, que no implica obligacions econòmiques per a l’IVAM, és de quatre anys, que es podrà prorrogar per altres quatre anys més.

Fecha: 21/01/2025